
Utvalg for kartlegging og overvåking av biologisk mangfold

10.april, 2002

Utvalg for kartlegging og overvåking av biologisk mangfold

1. Godkjenning av dagsorden og referat

Dagsorden ble godkjennt. Ingen kommentarer til referat.

2. Demonstrasjon av naturtypekart i Larvik kommune v/Jon Østgård

Jon Østgård presenterte Larvik kommenes arbeid med kartlegging og verdisetting av biologisk mangfold fra oppstart i 1999 og fram til i dag, samt planer for videre arbeid. Presentasjonen var ment å være nettbasert, men pga. tekniske problemer ble lysark brukt. Presentasjonen ligger på ekstranettet under: Referat møte 10.april 2002: Kartlegging biologisk mangfold Larvik komm.

3. Status viktige arealdatabaser og geodatastrategi v/Nils Valland (DN)

Nils Valland presenterte geodatastrategien for miljøforvaltningen, samt miljøforvaltningens utvikling av databaser og datasamordning. Presentasjonen var ment å være nettbasert, men pga. tekniske problemer ble den tatt muntlig. Presentasjonen ligger på ekstranettet under: Referat møte 10.april 2002: Geodatastrategi og datasamordning i miljøforvaltningen.

4. Status Artsdatabanken v/Jorunn Nakken (UFD)

Det videre arbeidet med etablering av Artsdatabanken avventer en langsiktig forankring gjennom budsjettprosessen. Selv om det er satt av midler til å starte opp arbeidet i 2002 er behovet på sikt langt større. Dette må det skaffes en budsjettpolitisk forståelse for. Konsekvensen er at inngåelse av kontrakter i forbindelse med oppstart av artsdatabanken må vente til i hvert fall etter augustkonferansen (regjeringskonferanse).

UFD legger til rette for oppstart så snart en mer langsiktig finansiering er diskutert.

Det legges opp til at Artsdatabanken skal bli et § 18 organ, etter lov om universiteter og høgskoler. Dette innebærer at NTNU får det administrative ansvaret, mens den faglige aktiviteten styres gjennom et eget styre. Sammensetningen av styret med hensyn på forholdet mellom forskning og forvaltning blir viktig. Det jobbes med et mandat for et interimstyre som forhåpentligvis kan være klart før sommerferien.

5. Forslag til organisering av videre arbeid.

Et forslag til organisering av det videre arbeidet ble lagt fram av sekretariatet. Dette går ut på å organisere de 10 aktivitetene som framgikk av budsjettforslaget inn i 5 arbeidsgrupper. Arbeidsgruppene skal bestå av relevante departement og faginstitusjoner som disse ønsker å ha med. Mandat skal utarbeides for arbeidsgruppene og gruppene skal produsere materiale som kan brukes i rapporten som utvalget skal ha ferdig i løpet av høsten. 

Forslag til inndeling av arbeidsgrupper og deltakelse framgår av sakspapirene til møtet. Følgeforskning bør være en del av alle gruppene. I tillegg til foreslått deltakelse blir FiD og NHD med i gruppe 4. OED vurderer om de ønsker å lede arbeidet i temagruppe 5.

Datasamordning er et viktig tema for alle gruppene og bør diskuteres av alle. Etter at gruppene har arbeidet en stund kan det være behov for å etablere en egen gruppe for datasamordning. Denne tar utgangspunkt i det de andre gruppene har kommet fram til, og behandler det i forhold til mandatets punkt 2.

Sekretariatet utarbeider forslag til mandat for gruppene og sender dette til utvalgets medlemmer innen 30.april. Mye fagarbeid er gjort tidligere knyttet til utvalgets ansvarsområde. Dette må legges til grunn for gruppenes arbeid og innarbeides i mandatet.

Utvalgets medlemmer må innen 25.april melde til sekretariatet (DN) hvem de ønsker å ha med i gruppene, samt andre ressurspersoner som også bør inviteres til Workshopen 30 og 31 mai. De ulike departementene er finansielt ansvarlig for sine forslag til deltakere i arbeidsgruppene og på Workshopen. SABIMA ønsker at frivillige organisasjoner skal delta, og avklarer sin deltakelse innen samme frist. KS avklarer om og i hvilke grupper de ønsker å delta.

Sekretariatet sender ut invitasjon til Workshopen samt forslag til mandat for arbeidsgruppene og disposisjon til rapport innen 30.april.

6. Forslag til framdriftsplan

Forslag til framdriftsplan var vedlagt sakspapirene. Det kan ikke gis signaler om budsjett situasjonen for 2003 før på utvalgets møte i oktober. Ut over dette ble framdriftsplanen tatt til orientering.

Det bør vurderes om temaet "kartlegging og overvåking av biologisk mangfold" bør omtales i RM'en for 2003 (MD gjør denne vurderingen).

7. Eventuelt

Sekretariatet mente at en forkortelse for utvalgets navn, samt en logo ville gjøre utvalget mer gjenkjennelig og lette den interne kommunikasjonen. Forslag til forkortelse og logo tas imot med takk.

